Iron Man - Omul de oțel 2

**Iron Man - Omul de oțel 2** este un film american cu super-eroi din 2010, bazat pe personajul din Marvel Comics Iron Man, produs de Marvel Studios și distribuit de Paramount Pictures. Filmul este un sequel al celui din 2008 *Iron Man,* fiind al doilea din trilogia *Iron Man* și totodată al treilea din Marvel Cinematic Universe (MCU).

Regizat de Jon Favreau după un scenariu de Justin Theroux, filmul îi are în rolurile principale pe Robert Downey, Jr., Gwyneth Paltrow, Don Cheadle, Scarlett Johansson, Sam Rockwell, Mickey Rourke și Samuel L. Jackson.

## Sinopsis

Tony Stark s-a prezentat ca Omul de Oțel și a instaurat pacea mondială... sau așa crede el. Curând, își dă seama atât că un nebun vrea să-l ucidă, cât și că propria lui tehnologie, în loc să-l salveze, îl împinge către moarte.

## Premisă

Cum toată lumea știe acum că el este Omul de Oțel, inventatorul miliardar Tony Stark este presat din toate părțile să împărtășească armatei tehnologia sa. El ezită să dezvăluie secretele armurii sale, temându-se că informația poate ajunge pe mâinile cui nu trebuie. Cu Pepper Potts și "Rhodey" Rhodes alături, Tony trebuie să facă noi alianțe și să înfrunte un nou inamic puternic, dându-și seama atât că un nebun vrea să-l ucidă, cât și că propria lui tehnologie, creată pentru a-l salva, îl omoară încet.

## Povestea filmului

În Rusia, apar reportaje referitoare dezvăluirea de către Tony Stark a identității sale ca Iron Man. Ivan Vanko, al cărui tată Anton Vanko tocmai a murit, vede acest lucru și începe să construiască un reactor cu arc în miniatură asemănător cu cel al lui Stark. Șase luni mai târziu, Stark este un superstar și își folosește costumul de Iron Man pentru motive pașnice, rezistând presiunii guvernului de a-și vinde schemele. El reînnoiește Stark Expo pentru a continua moștenirea tatălui său, Howard Stark.

Miezul de paladiu din reactorul cu arc care îl ține pe Stark în viață și îi alimentează costumul îl otrăvește încet, iar el nu poate găsi un înlocuitor. Din ce în ce mai nesăbuit și nemulțumit de moartea sa iminentă și alegand să nu spună nimănui despre starea lui, Stark o numește pe asistenta sa Pepper Potts CEO al Stark Industries, și o angajează pe Natalie Rushman să o înlocuiască ca asistentă.

Stark concurează în Monaco Historic Grand Prix, unde este atacat în mijlocul cursei de Vanko, care are biciuri electrice. Stark își pune armura Mark V și îl învinge pe Vanko, dar costumul este grav afectat. Vanko își explică intenția sa de a demonstra lumii că Iron Man nu este invincibil. Impresionat de performanța lui Vanko, rivalul lui Stark, Justin Hammer, înscenează moartea lui Vanko, în timp ce oamenii lui îl scot din închisoare. Hammer îl roagă să construiască o linie de costume blindate pentru a-l depăși pe Stark.

În timpul a ceea ce crede că este ultima sa petrecere de aniversare, Stark se îmbată în timp ce poartă costumul Mark IV. Dezgustat, cel mai bun prieten al lui Stark, colonelul James Rhodes, locotenent al Forțelor aeriene din SUA, își pune armura prototip a lui Stark, Mark II, și încearcă să-l oprească. Lupta se termină într-un impas, astfel că Rhodes confiscă armura Mark II pentru Forțele Aeriene S.U.A.

Nick Fury, director al S.H.I.E.L.D., se întalnește cu Stark, dezvăluind că Natalie Rushman este de fapt Agentul Natasha Romanoff și că Howard Stark a fost un fondator al S.H.I.E.L.D. pe care Fury la cunoscut personal. Fury explică faptul că tatăl lui Vanko a inventat împreună cu Howard reactorul cu arc, dar atunci când Anton a încercat să-l vândă pentru profit, Stark l-a deportat. Sovieticii l-au trimis pe Anton la gulag.

Fury îi dă lui Stark o parte din materialul vechi al tatălui său; un mesaj ascuns în diorama Stark Expo din anul 1974 se dovedește a fi o diagramă a structurii unui element nou. Cu ajutorul inteligenței sale artificiale, J.A.R.V.I.S., Stark o sintetizează. Când află că Vanko este încă în viață, el pune noul element în reactorul său de arc, încheiandu-și dependența de paladiu și găsind soluția pentru problema sa.

La expoziție, Hammer dezvăluie dronele blindate ale lui Vanko, conduse de Rhodes într-o versiune puternic armată a armurii Mark II. Stark sosește în armura lui Mark VI pentru a-l avertiza pe Rhodes, dar Vanko controlează de la distanță atât dronele, cât și armura lui Rhodes și îl atacă pe Iron Man. Hammer este arestat în timp ce Romanoff și garda de corp a lui Stark, Happy Hogan, merg după Vanko la fabrica lui Hammer. Vanko scapă, dar Romanoff îi permite lui Rhodes să controleze din nou armura. Stark și Rhodes îl înfrâng împreună pe Vanko și pe dronele sale. Vanko își explodează armura și dronele într-o ultimă încercare de a scăpa de cei doi, dar nu face altceva decat să se sinucidă.

La o dezbatere, Fury îl informează pe Stark că din cauza personalității sale dificile, S.H.I.E.L.D. intenționează să-l folosească doar ca și consultant. Stark și Rhodes primesc medalii pentru eroismul lor, iar Rhodes devine ajutorul și partenerul oficial al lui Iron Man, numit War Machine.

Într-o scenă după credite, agentul S.H.I.E.L.D. Phil Coulson raportează descoperirea unui ciocan mare într-un crater într-un deșert din New Mexico.

## Distribuție

* Robert Downey, Jr. în rolul lui Tony Stark
* Gwyneth Paltrow în rolul lui Pepper Potts
* Don Cheadle în rolul lui James Rhodes
* Scarlett Johansson în rolul lui Natasha Romanoff
* Sam Rockwell în rolul lui Justin Hammer
* Mickey Rourke în rolul lui Ivan Vanko
* Samuel L. Jackson în rolul lui Nick Fury

## Referințe

1. ↑ 1,0 1,1 Vizionează Iron Man - Omul de oțel 2 | Film integral | Disney+ (disneyplus.com)